
ИЗВОД ИЗ ЗАПИСНИКА СА VIII РЕДОВНЕ СЈЕДНИЦЕ СКУПШТИНЕ ОПШТИНЕ ТЕСЛИЋ, ОДРЖАНЕ 30.09.2021. ГОДИНЕ, У ВЕЛИКОЈ САЛИ 

„ДОМА ПРОСВЈЕТЕ“, У ТЕСЛИЋУ, СА ПОЧЕТКОМ У 10:00 ЧАСОВА.
VIII редовна сједница Скупштине општине Теслић одржана је у четвртак, 30.09.2021. године, у великој сали „Дома Просвјете“ у Теслићу. Скупштина је почела са радом у 10 часова. Сједницом је предсједавао предсједник Скупштине општине Теслић (СО) Саво Касаповић и исту је сазвао актом број: 01-013-141/21 од 19.07.2021. године.
На почетку сједнице било је присутно 23 одборника, чиме су се стекли услови да Скупштина може легитимно и несметано доносити одлуке. Своје одсуство је најавио и оправдао одборник Недељко Керић. Одборници: Стојан Смиљанић, Добрила Дринић Малић и Маринко Ђукић су се накнадно прикључили раду сједнице, а одборници: Марко Тривуновић и Срђан Кљечанин нису приступили раду сједнице. Сједници су такође присуствовали: Hачелник општине Теслић, Милан Миличевић, замјеник Hачелника општине Теслић, Милован Станковић, начелници одјељења Општинске управе Теслић, те представници медија.

Прије разматрања и утврђивања предложеног дневног реда, предсједник СО је на разматрање ставио извод из записника са VII редовне сједнице, одржане 04.06.2021. године. С обзиром на то да нико није имао примједбе на извод из записника са VII редовне сједнице, предсједник је исти дао на гласање, који је једногласно усвојен:
Гласање: ЈЕДНОГЛАСНО „ЗА“ (23 одборника).

Предсједник СО је након гласања прешао на утврђивање дневног реда, те користи своје пословничко право уз приједлог да се тачке под редним бројевима 4. (Приједлог Одлуке о утврђивању Програма развоја спорта општине Теслић  за период 2021-2027. године) и 6. (Нацрт Одлуке о измјени  Одлуке  о комуналним таксама и накнадама) скину са дневног реда, јер за исте није достављен материјал. Такође, због одређених процедуралних разлога и повлачења дате сагласности од стране Централне изборне комисије БиХ, предсједник СО повлачи сљедеће тачке с дневног реда:

1. Приједлог Одлуке о расписивању Јавног конкурса за избор и именовање једног  члана Општинске изборне комисије Теслић (тачка број 9.),
2. Приједлог Рјешења о именовању чланова Комисије за спровођење Јавног конкурса за избор и именовање  једног члана Општинске изборне комисије Теслић (тачка број 10.),
3. Кадровска питања:

а) Рјешење ЦИК-а број: 06-1-07-1-415/21 од 12.08.2021. године којим се даје сагласност на разрјешење три члана Општинске изборне комисије Теслић (тачка 11.б),

в) Рјешење ЦИК-а број: 06-1-07-1-415/21 од 12.08.2021. године  којим се даје сагласност  на именовање три члана  Општинске изборне комисије

Теслић (тачка 11.в.) и
г) Приједлог Рјешења о избору предсједника Општинске изборне комисије Теслић (тачка 11.г.).
Поред предложеног дневног реда наведеног у сазивнику, Начелник општине у складу са чланом 70. Пословника о раду Скупштине  општине Теслић („Службени гласник општине Теслић“ број 4/17)  предложио допуну дневног реда:
1. Кадровска питања:
а) Захтјев за именовање једног члана школског одбора ЈУ Основна школа „Вук Караџић“ Теслић у име јединице локалне самоуправе,

2. Приједлог Правилника о начину и поступку исплате једнократне новчане помоћи за рођење трећег и сваког наредног дјетета на подручју општине Теслић.
Предсједник СО даје на расправу предложени дневни ред. 

Синиша Гаврић – Рекао је да одборници клуба одборника СНСД-а неће учествовати у доношењу аката за који на вријеме не добију материјал. „Ове тачке су повучене и то је у реду, а чисто убудуће да се зна ако се материјал не достави на вријеме, као клуб нећемо учестовати у тим дискусијама“.
Милан Касаповић – Рекао је да су се на Скупштинском колегијуму сви заједно сложили, испред свих одборничких клубова и политичких партија које учествују у овом сазиву СО Теслић, да уколико не буду достављени материјали на вријеме, а за разматрање тих тачака је потребно да се с тим материјалима упознају, те тачке неће бити уврштене у дневни ред. Наводи да су због тога тачке 4. и 6. повучене и мисли да то није никакав проблем, а остале тачке су због процедуралних разлога повучене с дневног реда. „Што се тиче приједлога за допуну дневног реда, на вријеме смо добили материјал за тачку 2. (Приједлог Правилника о начину и поступку исплате једнократне новчане помоћи за рођење трећег и сваког наредног дјетета на подручју општине Теслић) и могли смо се упознати са тим правилником и сматрам, а вјероватно се сви слажете, да неће бити проблем да се исти нађе на дневном реду и да буде уврштен у дневни ред. Што се тиче прве тачке приједлога за допуну дневног реда, ми смо исто тако у материјалима добили Захтјев за именовање члана школског одбора у ЈУ Основна школа 'Вук Караџић'. У том захтјеву није било децидно наведено да ли се ради о школи у Витковцима или о школи у граду. Једна тачка се нашла у дневном реду, а данас смо чули да се захтјев односи на школу у граду“. Осврћући се на претходно наведено, мишљења је да ту нема потребе да се расправљава о било каквом материјалу, јер приједлог иде испред локалне заједнице тако да се тачка може наћи на дневном реду. Закључује да ће клуб одборника СДС-а подржати овај приједлог дневног реда.
Предсједник СО упознаје скупштину да је накнадно пристигао Захтјев за именовање једног члана школског одбора ЈУ Основна школа „Вук Караџић“ Теслић, у име јединице локалне самоуправе, након чега је комплетан дневни ред са предложеним допунама ставио на гласање:
Д н е в н и  р е д

1. Нацрт ребаланса Буџета општине Теслић за 2021. годину:

a) Нацрт Одлуке о усвајању ребаланса Буџета општине Теслић за 2021. годину,

б) Нацрт Одлуке о измјени Одлуке о извршењу Буџета општине Теслић за 2021. годину,

2. Извјештај о извршењу Буџета општине Теслић, за период јануар - јуни 2021. године,

3. Квартална информација о наплати потраживања по основу непореских прихода, 

4. Приједлог Одлуке о откупу земљишта за потребе изградње постројења за пречишћавање отпадних вода, 

5. Информација о имовини у власништву општине Теслић,

6. Приједлог Одлуке о расписивању избора за чланове cавјета мјесних заједница,

7. Правилник о поступку исплате једнократне новчане помоћи за рођење трећег и сваког наредног дјетета на подручју општине Теслић.

8. Кадровска питања:  

а) Захтјев за именовање једног члана Школског одбора у ЈУ Основној школи „Вук Караџић“ Витковци Доњи,

б) Захтјев за именовање једног члана школског одбора ЈУ Основној школи „Вук Караџић“ Теслић.

в) Приједлог Рјешења о престанку дужности в.д. предсједника и в.д. чланова Одбора за жалбе Општинске управе Теслић, 

г) Приједлог Рјешења о именовању  предсједника и једног члана Одбора за жалбе Општинске управе Теслић, 

д) Приједлог  Рјешења о именовању в.д. члана Одбора за жалбе Општинске управе Теслић, 

9. Одборничка питања,

10. Разно.
Гласање: ЈЕДНОГЛАСНО „ЗА“ (24 одборника).
Предсједник СО констатује да је приједлог дневног реда усвојен једногласно и то са 24 гласа „ЗА“.

Предсједник СО користи своје пословничко право те тачку 2. прву ставља на разматрање.
Ад. 2. Извјештај о извршењу Буџета општине Теслић, за период јануар - јуни 2021. године.
Уводно излагања је изнијела Деана Вуковић, начелник Одјељења за финансије. Предсједник СО констатује да тренутно кворум чини 26 одборника.
Ђорђе Гајић – Осврћући се на уводно излагање рекао је: „Вјерујем да већини није јасно, ја сам то јуче спознао, а то је да ово извршење не значи да је то некоме плаћено. Имам један приједлог, ако би се могло у неким будућим материјалима додати поред још једна колона, колона новчаног тока (...). ФК „Укрина“ из Чечаве је распоређено 34.000,00 КМ, пише да је извршење 50%, односно да је плаћено 17.000,00 КМ. Разумијем да је плаћено тих 17.000,00 КМ, међутим њима није ниједна марка плаћена по основу ове године. То је један од примјера. Ови документи у бити изгледају оно што је планирано, оно што је предвиђено буџетом, а шта је ту заправо извршено“? 
Учешће у расправи је узео и одборник Младен Ђурић.

Деана Вуковић је објаснила да се укњижавање врши „условно речено“ у складу са начелом опрезности, али и у складу са Правилником о буџетским класификацијама, који каже: „Приходи Општински који се налазе на класи 7. се укњижавају, односно признају оног момента када дође прилив, односно просто речено када добијемо новац на рачун. Расходи који се налазе на класи 4. се укњижавају, односно признају оног момента када настану, без обзира на то да ли су плаћени или не“. Када је ријеч конкретно о ФК „Укрина“ Чечава, истакла је да су након проведеног Јавног позива средином јуна мјесеца добили све уговоре и добили одлуку из Службеног гласника, а уговор је такав, појаснила је, да траје годину дана, тако да су они оног момента када су то добили морали укњижити као обавезу за ову годину.
Предсједник СО је констатовао да је Комисија за буџет и финансије имала сједницу поводом Извјештаја о извршењу Буџета општине Теслић, за период јануар - јуни 2021. године и Нацрта ребаланса Буџета општине Теслић за 2021. годину, на којој је било присутно четири члана од којих су два члана била „ЗА“, а два члана су била „ПРОТИВ“.
С обзиром на то да је исцрпљена расправа поводом ове тачке дневног реда, предсједник СО је дао овај Извјештај на гласање, који је усвојен са:
Гласање: 18 „ЗА“, 7 „ПРОТИВ“ 1 „УЗДРЖАН“.
Ад. 1. Нацрт ребаланса Буџета општине Теслић за 2021. годину.
Уводно излагања је изнијела Деана Вуковић, начелник Одјељења за финансије.

Синиша Гаврић – Истакао је да је добро што имају раст пореских прихода, али наглашава да овај раст нема никакве везе са мјерама руководства Општине Теслић, него је то искључиво раст по грант средствима, новом кредитном задужењу, ПДВ-у и поврату ПДВ-а, раст прихода је искључиво због повећања ПДВ-а у износу од 1.400.000,00 КМ. „Претпоставка је по овим параметрима да ће он и даље наставити расти, а ја сматрам да је упитан посљедњи квартал и упитно је како ће то све на крају да изгледа. Што се тиче расхода, ми овдје поново имамо повећавање на основу личних примања, а ми смо о овоме говорили приликом усвајања буџета и имали повећање по основу ове ставке и сада поново у износу од 554.800,00 КМ. Ако узмемо претходну тачка, реализован период буџета у првих шест мјесеци, простом рачуницом се види да ће по тој ставци недостајати око 60.000,00 КМ, ако не буде новог запошљавања“. Осврћући се на расходе режијског материјала, навео је да је планиран износ од 95.000,00 КМ, а сада је 113.500,00 КМ, односно да је у питању повећање од 18.500,00 КМ. Поставља питање: „Шта се то толико ради када су та средства потребна за ову ставку“? Анализрајући ставке нацрта ребаланса буџета наводи сљедеће: „Расходи за стручне услуге 191.000,00 - 195.000,00 КМ, повећање за 4.800,00 КМ. Остали непоменути расходи, ту су мало смањена средства, али су и даље велиика, 784.900,00 КМ. Издаци за ситан инвентар 21.600,00 КМ. Издаци за прибављање земљишта, прошли пут сам питао када је било предвиђено 20.000,00 КМ, а сада 185.000,00 КМ, јасно ми је данас имамо Одлуку о куповини замљишта за колектор. Занима ме које то земљиште планира Општина да купи“? Гаврић је предложио да све ово што је набројао у приједлогу треба бити знатно мање и да се та средства требају прерасподијелити на привреду и на активности младих, те је поставио питање да ли овај буџет има реалну основу за раст у будућем периоду? „Овдје је приказано како су стипендије исплаћене, а у суштини нису исплаћене, тако да смо ми овдје требали имати још једну колону колико је тачно средстава исплаћено, па да ми тачно о томе можемо дискутовати. Како ми знамо да је све ово остварено, имамо примјера да није остварено према спортским удружењима, имамо примјера да није према студентима, имамо примјера да није према невладином сектору“. Сматра да овај Нацрт Ребаланса Буџета општине Теслић за 2021. годину није добро припремљен, те да ће због тога клуб одборника СНСД-а бити против овог ребаланса.
Ђорђе Гајић – Истакао је да поред повећања ПДВ-а, који је стицајем околности већи, ребаланс буџета највећим дијелом условљен кредитним задужењем у износу од 5.500.000,00 КМ. Сматра да је обрнут ред радњи, јер како каже, данас се диже кредит и до краја мјесеца се уплаћује прва рата, а не види се да ли ће се ишта градити, нити је иједан тендер расписан за било који пројекат. Напомиње да поједини не знају какви су трендови и шта се дешава, да тренутно све поскупљује и питање је колико ће за неко вријеме коштати 1m2 aсфалта, колико ће коштати нафта или жељезо, а што поскупљује на дневној бази. „Један дио нам је овдје и водовод, то понављам по пети пут, десети пут се задужујемо и то је све добро, ти људи требају да добију воду и требали су је давно добити, али на терену нема домаћинског односа. На сто метара у Укриници има пет прокопа цесте и цеста се руши. Док добијемо воду, више се неће моћи ући у та села. Копа се у пола банкине и банкина се засипа земљом“. Осврћући се на ставку плате, генерално је мишљења да се требају дизати онима који раде, али да треба смањивати број радника неким природним путем (пензионисањем).
Предраг Девић – Осврћући се на плате и повећања прихода за плате предвиђене ребалансом, поставља сљедеће питање: „Да ли су плате директора у јавним установама у складу са платама начелника одјељења у Општини“? Према трошковима који су предвиђени буџетима Јавних установа (ЈУ Центар за социјални рад и ЈПУ Дјечији вртић 'Палчић'), плате директора нису у складу са платама начелника одјељења у Општини, те самтра да су за то требали имати сагласност Начелника општине Теслић, те поставља питање: „Да ли имају сагласност начелника општине“? Када су у питању расходи по основу путовања и смјештаја, сматра да је „сулудо коментарисати“ да је за ту ставку у ребалансу повећан износ за 24.000,00 КМ, такође, осврћући се на ставку одржавање расвјете и семафора, наводи да у ребалансу није ништа мијењано и остао је износ од 50.000,00 КМ, те поставља питање: „Да ли под том цифром спада комплетна расвјета на Општини или само семафори и градска расвјета и да ли постоји могућност да Одјељење за стамбено-комуналне послове или ко је већ задужен за то да прочисти те семафоре, јер су срасли у крошње од дрвећа и адекатно се не виде ни семафори нити расвјета у већини градских и приградских улица“?
Деана Вуковић – Даје одговоре на постављена питања: „Што се тиче стручних услуга, оне јесу повећане, али се највеће повећање овдје односи за услуге мртвозорства, односно Општинска управа је дужна да рефундира та средства ЈЗУ Дом здравља „Свети Сава“ Теслић, а да ли ће бити довољна та средства што смо подигли ребалансом, то нико у овом тренутку нажалост не може знати. У погледу издатака за прибављање земљишта, прилично су повећани у односу на планирано. Када се ушло у причу око свих инфраструктурних пројеката и који су усвојени програмима, један од тих пројеката јесте и заобилазница кроз 'Борја', која је извјесно да ће се ове године и завршити. Што се тиче те заобилазнице, ту је било потребно да се изврши експропријација земљишта, односно да се одређени број земљишта који је у приватном власништву пређе на Општинску управу. На почетку године, када се планирао буџет, ми нисмо могли да знамо да ли ћемо моћи да се договоримо са власницима, а извјесно је да ће договор бити постигнут, тако да се највећим дијелом ово односи на ту експропријацију земљишта, а ради се о износу око 150.000,00 КМ“. Осврћући се на ставку стипендије, наводи да су стипендије за септембар исплаћене прошле седмице и да се једино могла десити грешка да је неки појединац није добио због грешке у рачуну. Појашњава због чега је повећан износ за 24.000,00 КМ на ставци путовања и смјештаја, а како каже, два су разлога за то: „Први је што смо ми приликом усвајања буџета за 2021. годину можда направили превид у смислу када сте ви дали амандман на повећање стипендија да ми умјесто да скинемо са сваке буџетске ставке (мало са вртића, мало са школа), ми смо све скинули са ставке општинска управа, тако да смо знали у старту да нам то неће моћи бити довољно. Други разлог јесте да имамо праксу да када долазе гости из других држава (нпр. фолклорне групе) у Општинску управу Теслић, да им платимо смјештај“. Вуковићева је потврдила да се са износом од 50.000,00 КМ одржава расвјета на територији цијеле општине Теслић, а у вези ставке „одржавање расвјете и семафора“, те је појаснила да се тендер распише почетком априла мјесеца и уговор траје 12 мјесеци. Што се тиче плата функционера јавних установа, рекла је сљедеће: „Оно што Општинска управа може дати податак, а односи се на ЈУ Центар за социјални рад и ЈПУ Дјечији вртић „Палчић“, јесте из разлога што су они у систему трезора, тако да имамо увид у плате директора, а за ово остало ја у овом тренутку не могу дати одговор“.

Предсједник СО појашњава да се овдје ради о Нацрту Ребаланса Буџета општине Теслић и Одјељење за финансије ће имати у виду све примједбе и у форми приједлога ће, ако оцијени да има простора да изврши одређене измјене, да коригује неке ставке. Пошто је исцрпљена расправа поводом ове тачке дневног реда, предсједник СО даје на гласање овај нацрт ребаланса, усвојен је са:
Гласање: 18 „ЗА“, 7 „ПРОТИВ“ 1 „УЗДРЖАН“.

а) Нацрт Одлуке о усвајању ребаланса Буџета општине Теслић за 2021. годину,
Предсједник СО даје на гласање овај нацрт одлуке, усвојен је са:
Гласање: 18 „ЗА“, 7 „ПРОТИВ“ 1 „УЗДРЖАН“.

Предсједник СО даје на гласање овај нацрт одлуке, усвојен је са:
б) Нацрт Одлуке о измјени Одлуке о извршењу Буџета општине Теслић за 2021. годину,

Гласање: 18 „ЗА“, 7 „ПРОТИВ“ 1 „УЗДРЖАН“.
Ад. 3. Квартална информација о наплати потраживања по основу непореских прихода, 
Како није било пријављених за расправу, предсједник СО ставља на гласање ову Информацију, која је усвојена са:

Гласање: 18 „ЗА“, 7 „ПРОТИВ“ 1 „УЗДРЖАН“.
Ад. 4. Приједлог Одлуке о откупу земљишта за потребе изградње постројења за пречишћавање отпадних вода, п
Како није било пријављених за расправу, предсједник СО ставља на гласање ову Одлуку, која је усвојена једногласно:

Гласање: ЈЕДНОГЛАСНО „ЗА“ (26 одборника).
Ад. 5. Информација о имовини у власништву општине Теслић,
Учешће у расправи су узели одборници Синиша Гаврић и Ђорђе Гајић.
Предсједник СО ставља на гласање ову Информацију, која је усвојена са:

Гласање: 18 „ЗА“, 6 „ПРОТИВ“ 0 „УЗДРЖАН“.
Ад. 6. Приједлог Одлуке о расписивању избора за чланове cавјета мјесних заједница,

Како није било пријављених за расправу, предсједник СО ставља на гласање ову Одлуку, која је усвојена једногласно:

Гласање: ЈЕДНОГЛАСНО „ЗА“ (24 одборника).
Ад. 7. Правилник о поступку исплате једнократне новчане помоћи за рођење трећег и сваког наредног дјетета на подручју општине Теслић.
Ђорђе Гајић – Наглашава да свакако подржава овај Правилник, уз приједлог да се исплата једнократне новчане помоћи додјељује и за друго дијете. 

Предсједник СО ставља на гласање овај Правилник, који је једногласно усвојен:

Гласање: ЈЕДНОГЛАСНО „ЗА“ (24 одборника).
Предсједник СО констатује да се приједлог одборника Ђорђа Гајића може размотрити идуће године, те планирати средства за додјелу новчане помоћи за друго дијете.
Ад. 8. Кадровска питања:  

а) Захтјев за именовање једног члана Школског одбора у ЈУ Основној школи „Вук Караџић“ Витковци Доњи,
Милован Станковић - За члана школског одбора испред локалне заједнице предлаже Николу Стокића, дипломираног инжењера грађевинарства из Витковаца.

Пошто није било пријављених за расправу, Предсједник СО ставља на гласање Приједлог Рјешења, које је усвојено са:
Гласање: 18 „ЗА“, 0 „ПРОТИВ“, 6 „СУЗДРЖАНИХ“.
б) Захтјев за именовање једног члана школског одбора ЈУ Основној школи „Вук Караџић“ Теслић,
Милован Станковић - За члана школског одбора испред локалне заједнице предлаже Сузану Маркочевић из Теслића.

Пошто није било пријављених за расправу, Предсједник СО ставља на гласање Приједлог Рјешења, које је усвојено са:
Гласање: 18 „ЗА“, 0 „ПРОТИВ“, 6 „СУЗДРЖАНИХ“.

в) Приједлог Рјешења о престанку дужности в.д. предсједника и в.д. чланова Одбора за жалбе Општинске управе Теслић, 
Пошто није било пријављених за расправу Предсједник СО приједлог Рјешења ставља на гласање, Рјешење је усвојено са:
Гласање: 18 „ЗА“, 0 „ПРОТИВ“, 6 „СУЗДРЖАНИХ“.

г) Приједлог Рјешења о именовању  предсједника и једног члана Одбора за жалбе Општинске управе Теслић, 
Пошто није било пријављених за расправу Предсједник СО приједлог Рјешења ставља на гласање, Рјешење је усвојено са:
Гласање: 18 „ЗА“, 0 „ПРОТИВ“, 6 „СУЗДРЖАНИХ“.

д) Приједлог  Рјешења о именовању в.д. члана Одбора за жалбе Општинске управе Теслић, 
Пауза у 11:20 до 11:25 часова. 
Александар Шакановић – Констатује да је Комисији за изборе, именовања и мандатна питања пристигао један приједлог за именовање в.д. члана Одбора за жалбе Општинске управе Теслић испред 1/3 одборника, а то је Драгана Шајиновић, дипломирани правник из Теслића. Комисија је гласала на сљедећи начин:

Гласање: 4 „ЗА“, 0 „ПРОТИВ“, 1 „СУЗДРЖАНИХ“.

Пошто није било пријављених за расправу Предсједник СО приједлог Рјешења ставља на гласање, Рјешење је усвојено са:
Гласање: 18 „ЗА“, 0 „ПРОТИВ“, 6 „СУЗДРЖАНИХ“.

Ад. 9. Одборничка питања,
Ђорђе Гајић – Поставља сљедећа два питања:

1. „Када ће се се из Шњеготине почети одвозити отпад“?


2. „Има ли Општина Теслић снаге, могућности и рјешење и када се могу санирати три моста у МЗ Прибинић“? - Tу се ради о два домаћинства која због тога немају путне комуникације.
Желио би да одговоре на одборничка питања добије у што краћем року.
Ад. 10. Разно – Ништа није предвиђено.
Како је у потпуности исцрпљен дневни ред за VIII редовну сједницу, Предсједник СО је исту закључио у 11:35 часова.
НАПОМЕНА: Саставни дио овог извода из записника је тонски снимак са VIII редовне сједнице Скупштине општине Теслић, одржане 30.9.2021. године.

   Секретар СО                                                                                                          ПРЕДСЈЕДНИК СО

Сања Ђурђевић                                                                                                        Саво Касаповић

